PMIndiaData/PMIndiaSum huggingface dataset:
ପ୍ରଧାନମନ୍ତ୍ରୀଙ୍କ ଆସନ୍ତାକାଲି ବଲାଙ୍ଗିର ଗସ୍ତ, ବିଭିନ୍ନ ଉନ୍ନୟନ ପ୍ରକଳ୍ପର କରିବେ ଶୁଭାରମ୍ଭ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 15 ଜାନୁଆରୀ, 2019ରେ ଓଡ଼ିଶାର ବଲାଙ୍ଗିର ଗସ୍ତ କରିବେ । ସଂକ୍ଷିପ୍ତ ଗସ୍ତ କାଳରେ ସେ ଝାରସୁଗୁଡ଼ାଠାରେ ବହୁମୂଖି ଲଜିଷ୍ଟିକ ପାର୍କ ଏବଂ ଅନ୍ୟ ବିକାଶମୂଳକ ପ୍ରକଳ୍ପକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିଥିବେ । ପ୍ରଧାନମନ୍ତ୍ରୀ ବଲାଙ୍ଗିରରୁ ବିଛୁପାଲି ମଧ୍ୟରେ ନୂଆ ରେଳଲାଇନର ଉଦଘାଟନ କରିବେ । ସୋନପୁରଠାରେ କେନ୍ଦ୍ରୀୟ ବିଦ୍ୟାଳୟର ସ୍ଥାୟୀ କୋଠା ନିର୍ମାଣ ପାଇଁ ସେ ଶିଳାନ୍ୟାସ କରିବେ । 100 କୋଟି ଟଙ୍କା ବିନିଯୋଗରେ ଝାରସୁଗୁଡ଼ାଠାରେ ମଲ୍ଟି ମୋଡାଲ ଲଜିଷ୍ଟିକ ପାର୍କ ନିର୍ମାଣ କରାଯାଇଛି । ଘରୋଇ ମାଲ ପରିବହନ ସମତେ ଏଥିରେ ଏକ୍ସିମ ଏବଂ ଆଭ୍ୟନ୍ତରୀଣ ପଣ୍ୟ ପରିବହନ / ପ୍ରେରଣ ସୁବିଧା ରହିଛି । ଏମଏମଏଲପି ହାୱଡ଼ା-ମୁମ୍ବାଇ ଜାତୀୟ ରାଜପଥ ନିକଟରେ ରହିଛି ଯାହା ଝାରସୁଗୁଡ଼ା ରେଳ ଷ୍ଟେସନ ଠାରୁ ମାତ୍ର 5 କିଲୋମିଟର ଦୂର । ଏହି ସ୍ଥାନ ଚାରିପାଖରେ ଇସ୍ପାତ, ସିମେଂଟ, କାଗଜକଳ ଆଦି ବହୁ ଗୁରୁତ୍ୱପୂର୍ଣ୍ଣ ଶିଳ୍ପାନୁଷ୍ଠାନ ରହିଛି ଏବଂ ଏହାଦ୍ୱାରା ଏମାନେ ଲାଭାନ୍ୱିତ ହୋଇପାରିବେ । ମଲ୍ଟି ମୋଡାଲ ଲଜିଷ୍ଟିକ ପାର୍କ ଝାରସୁଗୁଡ଼ାକୁ ଓଡ଼ିଶାର ଏକ ପ୍ରମୁଖ ଲଜିଷ୍ଟିକ୍ସ କେନ୍ଦ୍ର ଭାବେ ପରିଣତ କରିବ ଏବଂ ରାଜ୍ୟରେ ବ୍ୟବସାୟିକ ସୁଗମତାକୁ ତ୍ୱରାନ୍ୱିତ କରିବ । 15 କିଲୋମିଟର ଲମ୍ବ ବଲାଙ୍ଗିର-ବିଛୁପାଲି ରେଳଲାଇନ ଦ୍ୱାରା ପଶ୍ଚିମ ଓଡ଼ିଶାରୁ ଦକ୍ଷିଣ ଓଡ଼ିଶାକୁ ସଂଯୋଗ କରିବାରେ ସହାୟକ ହୋଇପାରିବ ଏବଂ ଏହା ରାଜ୍ୟବ୍ୟାପୀ ବିକାଶକୁ ସକ୍ରିୟ କରିବ । ଏହା ନୂଆଦିଲ୍ଲୀ ଏବଂ ମୁମ୍ବାଇ ଭଳି ବଡ଼ ସହରରୁ ଭୁବନେଶ୍ୱର ଓ ପୁରୀକୁ ଯାତ୍ରା ସମୟ ହ୍ରାସ କରିବ । ଏହି ଲାଇନ ଓଡ଼ିଶାର ବହୁ ମଧ୍ୟମ ଏବଂ କୁଟୀର ଶିଳ୍ପକୁ ଲାଭାନ୍ୱିତ କରିବ ଏବଂ ଓଡ଼ିଶାରେ ଖଣି କ୍ଷେତ୍ର ପାଇଁ ଅପାର ସମ୍ଭାବନା ଉନ୍ମୁକ୍ତ କରିବ । ଗସ୍ତ କାଳରେ ପ୍ରଧାନମନ୍ତ୍ରୀ ନିମ୍ନୋକ୍ତ ବିକାଶମୂଳକ ପ୍ରକଳ୍ପର ଶୁଭାରମ୍ଭ କରିବେ- –1085 କୋଟି ଟଙ୍କା ବ୍ୟୟରେ ନିର୍ମିତ 813 କିଲୋମିଟର ବ୍ୟାପୀ ଝାରସୁଗୁଡ଼ା-ବିଜୟନଗରମ ଏବଂ ସମ୍ବଲପୁର-ଅନୁଗୁଳ ରେଳ ଲାଇନର ବିଦ୍ୟୁତିକରଣ କାର୍ଯ୍ୟକୁ ରାଷ୍ଟ୍ର ଉଦ୍ଦେଶ୍ୟରେ ଲୋକାର୍ପଣ କରାଯିବ । ଏହାଦ୍ୱାରା ଏହି ଲାଇନରେ ନିର୍ବିଘ୍ନରେ ରେଳ ଚଳାଚଳ ସୁନିଶ୍ଚିତ ହେବ । –13.5 କିଲୋମିଟର ଲମ୍ବ ବରପାଲି-ଡୁଙ୍ଗୁରିପାଲି ଏବଂ ବଲାଙ୍ଗିର-ଦେଓଗାଁ ଲାଇନର ଦୋହରୀକରଣ କାର୍ଯ୍ୟକୁ ଲୋକାର୍ପଣ କରାଯିବ । ଏହି ଦୋହରୀକରଣ ଦ୍ୱାରା ଓଡ଼ିଶାରେ ଶିଳ୍ପ କ୍ଷମତା ବୃଦ୍ଧିକୁ ପ୍ରୋତ୍ସାହନ ମିଳିପାରିବ । –ଥେରୁବାଲି-ସିଙ୍ଗାପୁର ରୋଡ ଷ୍ଟେସନ ମଧ୍ୟରେ 588 ନଂ ସେତୁର ଲୋକାର୍ପଣ । ଫଳସ୍ୱରୂପ 2017 ଜୁଲାଇରେ ଆସିଥିବା ବନ୍ୟାରେ ନାଗାବଳୀ ନଦୀ ଉପରେ ଥିବା ସେତୁ ଧୋଇଯିବା କାରଣରୁ ବିଚ୍ଛିନ୍ନ ଯୋଗାଯୋଗ ପୁନଃପ୍ରତିଷ୍ଠା ହେବ । ପାସପୋର୍ଟ ସେବା ପ୍ରଦାନ କରିବା ତଥା ଲୋକମାନଙ୍କ ଯାତ୍ରାଜନିତ ବାଧା ଦୂର କରିବା ଉଦ୍ଦେଶ୍ୟରେ ପ୍ରଧାନମନ୍ତ୍ରୀ ଜଗତସିଂହପୁର, କେନ୍ଦ୍ରାପଡ଼ା, ପୁରୀ, କନ୍ଧମାଳ, ବରଗଡ଼ ଏବଂ ବଲାଙ୍ଗିରଠାରେ ନୂଆ ପାସପୋର୍ଟ ସେବା କେନ୍ଦ୍ରର ମଧ୍ୟ ଉଦଘାଟନ କରିବେ । ଏହାଦ୍ୱାରା ଏସବୁ ଅଂଚଳର ଲୋକମାନେ ବ୍ୟାପକ ଭାବେ ଲାଭବାନ ହୋଇପାରିବେ କାରଣ ଏମାନଙ୍କୁ ପାସପୋର୍ଟ ସଂକ୍ରାନ୍ତ ସେବା ପାଇଁ ଭୁବନେଶ୍ୱର ଆସିବାକୁ ପଡ଼ୁଥିଲା । ବୌଦ୍ଧର ଗନ୍ଧହାରାଡିଠାରେ ନୀଳମାଧବ ଏବଂ ସିଦ୍ଧେଶ୍ୱର ମନ୍ଦିରର ପୁନରୁଦ୍ଧାର ଏବଂ ନବୀକରଣ କାର୍ଯ୍ୟକୁ ମଧ୍ୟ ପ୍ରଧାନମନ୍ତ୍ରୀ ଉଦଘାଟନ କରିବେ । ପଶ୍ଚିମ ଓଡ଼ିଶାର "ହର-ହରି'' ସଂସ୍କୃତିକୁ ବହନ କରୁଥିବା ଏହି ମନ୍ଦିରଗୁଡ଼ିକ ଓଡ଼ିଶାର ପ୍ରାଚୀନ ମନ୍ଦିର ଶୈଳୀର ନିଦର୍ଶନ । ଏତଦବ୍ୟତୀତ, ପ୍ରାଚୀନ କାଳର ବାଣିଜ୍ୟ ପଥ ରୁଟରେ ପଡୁଥିବା ବଲାଙ୍ଗିର ନିକଟବର୍ତ୍ତୀ ରାଣୀପୁର ଝରିଆଲ କୀର୍ତ୍ତିରାଜିର ପୁନରୁଦ୍ଧାର ଏବଂ ନବୀକରଣ କାର୍ଯ୍ୟକୁ ପ୍ରଧାନମନ୍ତ୍ରୀ ଏହି ଅବସରରେ ଶୁଭାରମ୍ଭ କରିବେ । ପ୍ରଧାନମନ୍ତ୍ରୀ ମଧ୍ୟ କଳାହାଣ୍ଡିର ଅସୁରଗଡ଼ ଦୁର୍ଗର ପୁନରୁଦ୍ଧାର ଏବଂ ନବୀକରଣ କାର୍ଯ୍ୟକୁ ଉଦଘାଟନ କରିବେ । ପ୍ରାଚୀନ ଗ୍ରନ୍ଥରେ ଅସୁରଗଡ଼ ଏକ ଗୁରୁତ୍ୱପୂର୍ଣ୍ଣ ରାଜନୈତିକ ଏବଂ ବାଣିଜ୍ୟିକ କେନ୍ଦ୍ର ଭାବେ ବର୍ଣ୍ଣିତ । ପ୍ରଧାନମନ୍ତ୍ରୀ ମୋଦୀ ସୋନପୁରଠାରେ କେନ୍ଦ୍ରୀୟ ବିଦ୍ୟାଳୟର ସ୍ଥାୟୀ କୋଠା ନିର୍ମାଣ ପାଇଁ ଶିଳାନ୍ୟାସ କରିବେ । ଏହି ବିଦ୍ୟାଳୟରେ 1ହଜାରରୁ ଉର୍ଦ୍ଧ୍ଵ ଛାତ୍ରଛାତ୍ରୀଙ୍କ ପାଇଁ ଆଧୁନିକ ସ୍କୁଲ ସୁବିଧା ରହିବ । ଏପ୍ରିଲ 2014 ପରେ ଏହା ହେଉଛି ସହରକୁ ପ୍ରଧାନମନ୍ତ୍ରୀଙ୍କ ଦ୍ୱିତୀୟ ଗସ୍ତ ।
ଗୋଆ ଠାରେ ଆୟୋଜିତ ୫୩ତମ ଭାରତୀୟ ଆନ୍ତର୍ଜାତିକ ଫିଲ୍ମ ଫେଷ୍ଟିଭାଲରେ ଇଣ୍ଡିଆନ ଫିଲ୍ମ ପର୍ସନାଲିଟି ଅଫ ଦ ଇୟର ପୁରସ୍କାରପ୍ରାପ୍ତ ତେଲୁଗୁ ଅଭିନେତା ଚିରଞ୍ଜିବୀଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୋଆ ଠାରେ ଆୟୋଜିତ ୫୩ତମ ଭାରତୀୟ ଆନ୍ତର୍ଜାତିକ ଫିଲ୍ମ ଫେଷ୍ଟିଭାଲରେ ଇଣ୍ଡିଆନ ଫିଲ୍ମ ପର୍ସନାଲିଟି ଅଫ ଦ ଇୟର ପୁରସ୍କାରପ୍ରାପ୍ତ ତେଲୁଗୁ ଅଭିନେତା ଚିରଞ୍ଜିବୀଙ୍କୁ ଅଭିନନ୍ଦନ ଜଣାଇଛନ୍ତି । କେନ୍ଦ୍ର ସୂଚନା ଓ ପ୍ରସାରଣ ଏବଂ ଯୁବ ବ୍ୟାପାର ଓ କ୍ରୀଡା ମନ୍ତ୍ରୀ ଶ୍ରୀ ଅନୁରାଗ ଠାକୁରଙ୍କ ଟ୍ୱିଟ ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଚିରଞ୍ଜିବୀ ଗାରୁ ଅସାଧାରଣ । ନିଜ ଉଲ୍ଲେଖନୀୟ କାର୍ଯ୍ୟ, ବିବିଧ ଭୂମିକା ଓ ଚମତ୍କାର ସ୍ୱଭାବ ପାଇଁ ବିଭିନ୍ନ ପୀଢିର ଫିଲ୍ମ ପ୍ରେମୀଙ୍କ ପ୍ରିୟ ହୋଇ ପାରିଛନ୍ତି । @IFFIGoaରେ ତାଙ୍କୁ ଇଣ୍ଡିଆନ ଫିଲ୍ମ ପର୍ସନାଲିଟି ଅଫ ଦ ଇୟର ପୁରସ୍କାର ମିଳିଥିବାରୁ ଅଭିନନ୍ଦନ ଜଣାଉଛି ।”
ଭିଏସ ନଇପଲଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଭିଏସ ନଇପଲଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । “ସାର ଭିଏସ ନଇପଲ ନିଜର ବ୍ୟାପକ କୃତି ଯାହା ଇତିହାସ, ସଂସ୍କୃତି, ଉପନିବେଶବାଦ, ରାଜନୀତି ଏବଂ ଆହୁରି ଅଧିକ ବିବିଧ କ୍ଷେତ୍ରକୁ ପରିବ୍ୟାପ୍ତ – ସେଥିଲାଗି ସର୍ବଦା ସ୍ମରଣୀୟ ହୋଇ ରହିବେ । ତାଙ୍କର ବିୟୋଗ ବିଶ୍ୱ ସାହିତ୍ୟ ଜଗତ ପ୍ରତି ଏକ ଅପୂରଣୀୟ କ୍ଷତି । ଏହି ଦୁଃଖଦ ସମୟରେ ତାଙ୍କ ପରିବାର ଏବଂ ଶୁଭେଚ୍ଛୁଙ୍କ ପ୍ରତି ସମବେଦନା,” ବୋଲି ପ୍ରଧାନମନ୍ତ୍ରୀ ତାଙ୍କ ଶୋକ ବାର୍ତ୍ତାରେ କହିଛନ୍ତି ।
ଆସାମର କାମରୁପରେ ନୂଆ ଏମ୍ସ ସ୍ଥାପନକୁ କେନ୍ଦ୍ର କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକରେ ଆସାମର କମରୁପ୍ (ଉତ୍ତର ଗୌହାଟି ରାଜସ୍ୱ ସର୍କଲ)ରେ ନୂଆ ଏମ୍ସ ସ୍ଥାପନ ପାଇଁ ମଞ୍ଜୁରି ମିଳିଛି । ଏହି ପ୍ରକଳ୍ପ ପାଇଁ 1123 କୋଟି ଖର୍ଚ୍ଚ ହେବ ଓ ପ୍ରଧାନମନ୍ତ୍ରୀ ସ୍ୱାସ୍ଥ୍ୟ ସୁରକ୍ଷା ଯୋଜନା (ପିଏମ୍ଏସ୍ଏସ୍ୱାଇ) ଅଧୀନରେ ଏହା ସ୍ଥାପନ ହେବ । ଏହି ନୂଆ ଏମ୍ସକୁ ଭାରତ ସରକାରଙ୍କ ଅନୁମୋଦନ ମିଳିବାର 48 ମାସ ମଧ୍ୟରେ ସମ୍ପୂର୍ଣ୍ଣ କରାଯିବ । ଅତିବେଶୀରେ ନିର୍ମାଣ ପୂର୍ବ କାର୍ଯ୍ୟ ପାଇଁ 15 ମାସ, ନିର୍ମାଣ କାର୍ଯ୍ୟ ନିମନ୍ତେ 30 ମାସ ଓ କାର୍ଯ୍ୟକ୍ଷମ ପ୍ରକ୍ରିୟା 3 ମାସରେ ହେବ । ଏହି ପ୍ରତିଷ୍ଠାନରେ 750 ବେଡ୍ ବିଶିଷ୍ଟ ହସ୍ପିଟାଲ, ଟ୍ରମା ସେଂଟର ସୁବିଧା, ପ୍ରତିବର୍ଷ 100 ଏମବିବିଏସ୍ ଛାତ୍ରଛାତ୍ରୀଙ୍କୁ ପାଠପଢ଼ାର ସୁବିଧା ଥିବା ମେଡିକାଲ କଲେଜ, ପ୍ରତିବର୍ଷ 60 ଜଣ ବିଏସସି ଛାତ୍ରଛାତ୍ରୀ (ନର୍ସିଂ)କୁ ନେବା ପାଇଁ ନର୍ସିଂ କଲେଜ, ଆବାସିକ ପରିସର ଓ ଅନ୍ୟାନ୍ୟ ସୁବିଧା/ସେବା, ନୂଆଦିଲ୍ଲୀର ଏମ୍ସ ଶୈଳୀରେ ରହିବ । ଏହି ହସ୍ପିଟାଲରେ 22 ଟି ସ୍ପେଶାଲିଷ୍ଟ/ସୁପର ସ୍ପେଶାଲିଷ୍ଟ ବିଭାଗ ସମେତ 16 ଟି ଅପରେସନ୍ ଥିଏଟର ରହିବ । ପାରମ୍ପରିକ ମେଡିସିନ୍ ବ୍ୟବସ୍ଥାରେ ଚିକିତ୍ସା ସୁବିଧା ଦେବା ପାଇଁ 30 ଟି ବେଡର ଆୟୁଷ ବିଭାଗ ମଧ୍ୟ ରହିବ । ଏହି ନୂଆ ଏମ୍ସ ସ୍ଥାପନ ମାଧ୍ୟମରେ ଦୁଇଟି ଉଦ୍ଦେଶ୍ୟ ସାଧିତ ହେବ । ଲୋକଙ୍କୁ ସୁପର ସ୍ପେଶାଲିଷ୍ଟ ସ୍ୱାସ୍ଥ୍ୟ ସେବା, ଏହି ଅଂଚଳରେ ବହୁ ସଂଖ୍ୟାରେ ଡାକ୍ତର ଓ ଅନ୍ୟ ସ୍ୱାସ୍ଥ୍ୟକର୍ମୀ ସୃଷ୍ଟି ହେବେ । ଯେଉଁମାନେ କି ଜାତୀୟ ସ୍ୱାସ୍ଥ୍ୟ ମିଶନ ଅଧୀନରେ ପ୍ରାଥମିକ ଓ ମାଧ୍ୟମିକ ସ୍ତରର ପ୍ରତିଷ୍ଠାନ ପାଇଁ ଉପଲବ୍ଧ ହେବେ । ସୂଚନାଯୋଗ୍ୟ ପ୍ରଧାନମନ୍ତ୍ରୀ ସ୍ୱାସ୍ଥ୍ୟ ସୁରକ୍ଷା ଯୋଜନାରେ ଭୁବନେଶ୍ୱର, ଭୋପାଳ, ରାୟପୁର, ଯୋଧପୁର, ଋଷିକେଶ ଓ ପାଟନାରେ ଏମ୍ସ ନିର୍ମିତ ହୋଇଥିବାବେଳେ ରାଏବରେଲି ଏମ୍ସ କାର୍ଯ୍ୟ ଜାରି ରହିଛି । ସେହିପରି 2015 ରେ ନାଗପୁର, କଲ୍ୟାଣୀ (ପଶ୍ଚିମବଙ୍ଗ) ଓ ମଙ୍ଗଳାଗିରି (ଆନ୍ଧ୍ରପ୍ରଦେଶ)ରେ ଗୋଟିଏ ଲେଖାଏ ଏମ୍ସ ଏବଂ 2016 ରେ ଭଟିଣ୍ଡା ଓ ଗୋରଖପୁରେ ଏମ୍ସ ସ୍ଥାପନକୁ ମଞ୍ଜୁରି ମିଳିଛି ।
ଡକ୍ଟର ଦେବେନ୍ଦ୍ର ପଟେଲଙ୍କ ଦେହାନ୍ତରେ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶିଷ୍ଟ ଅଙ୍କୋ–ସର୍ଜନ ଡକ୍ଟର ଦେବେନ୍ଦ୍ର ପଟେଲଙ୍କ ଦେହାନ୍ତରେ ଦୁଃଖ ପ୍ରକାଶ କରିଛନ୍ତି । ସ୍ୱାସ୍ଥ୍ୟ ଭିତ୍ତିଭୂମି ତଥା କର୍କଟ ରୋଗର ଚିକିତ୍ସା କ୍ଷେତ୍ରରେ ଡକ୍ଟର ପଟେଲଙ୍କ ଅବଦାନକୁ ପ୍ରଧାନମନ୍ତ୍ରୀ ମନେ ପକାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ସ୍ୱାସ୍ଥ୍ୟ ଭିତ୍ତିଭୂମି ତଥା କର୍କଟ ରୋଗର ଚିକିତ୍ସା ପାଇଁ ଡକ୍ଟର ଦେବେନ୍ଦ୍ର ପଟେଲ ଅସଂଖ୍ୟ ଲୋକଙ୍କ ସମ୍ମାନ ଓ ଶୁଭେଚ୍ଛା ଅର୍ଜନ କରିଛନ୍ତି । ଔଷଧ ଏବଂ କରୁଣାମୟ ପ୍ରକୃତି କ୍ଷେତ୍ରରେ ତାଙ୍କର ଗଭୀର ଜ୍ଞାନ ସର୍ବଦା ସ୍ମରଣୀୟ ହୋଇ ରହିବ । ତାଙ୍କ ଦେହାନ୍ତରେ ଅତ୍ୟନ୍ତ ଦୁଃଖିତ । ତାଙ୍କ ପରିବାର ପ୍ରତି ସମବେଦନା । ଓମ୍ ଶାନ୍ତି ।”
ମୁମ୍ବାଇରେ ଏଆଇଆଇବିର ତୃତୀୟ ବାର୍ଷିକ ବୈଠକକୁ ଉଦଘାଟନ ଏବଂ ବ୍ୟାପାର ନେତୃମଣ୍ଡଳୀଙ୍କ ସହ ଆସନ୍ତାକାଲି ଆଲୋଚନା କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ମୁମ୍ବାଇ ଗସ୍ତରେ ଯିବେ । ସେ ସେଠାରେ ଏସିଆନ ଇନଫ୍ରାଷ୍ଟ୍ରାକଚର ବ୍ୟାଙ୍କ (ଏଆଇଆଇବି)ର ତୃତୀୟ ବାର୍ଷିକ ବୈଠକକୁ ଉଦଘାଟନ କରିବେ । ଏହି ବହୁପକ୍ଷୀୟ ବିକାଶ ବ୍ୟାଙ୍କ ଏସିଆ ଏବଂ ବାହାରେ ସାମାଜିକ ଏବଂ ଅର୍ଥନୈତିକ ସ୍ଥିତି ସୁଧାର ଦିଗରେ ମିଶନ ମୋଡରେ କାର୍ଯ୍ୟ କରୁଛି । ଚଳିତ ବର୍ଷର ବୈଠକରେ ବିଷୟବସ୍ତୁ ରହିଛି : “ଭିତ୍ତିଭୂମି ପାଇଁ ଅର୍ଥ ଯୋଗାଡ଼ : ନବୋନ୍ମେଷ ଏବଂ ଭାଗିଦାରୀ ।” ଉତ୍ତମ ଭିତ୍ତିଭୂମି ନିବେଶ ଜରିଆରେ ନିରନ୍ତର ଭବିଷ୍ୟତ ନିର୍ମାଣ ଲାଗି ବିଭିନ୍ନ ସଂଗଠନ ଏବଂ ସରକାରଙ୍କ ବିଭିନ୍ନ ସ୍ଥରର ନେତୃମଣ୍ଡଳୀ ଏହି କାର୍ଯ୍ୟକ୍ରମରେ ସେମାନଙ୍କ ବିଚାର ଏବଂ ମତ ଉପସ୍ଥାପନ କରିବେ । ଚଳିତ ବର୍ଷ ଏହି ବୈଠକରେ ଏସିଆନ ଇନଫ୍ରାଷ୍ଟ୍ରାକଚର ଫୋରମର ଶୁଭାରମ୍ଭ କରାଯିବ ଯାହା ଭିତ୍ତିଭୂମି ନିର୍ମାଣକାରୀମାନଙ୍କୁ ବାସ୍ତବ ଏବଂ ପ୍ରକଳ୍ପ ଆଧାରିତ ଆଲୋଚନା ପାଇଁ ଏକତ୍ରୀତ କରିବ । ଜଟିଳ ଭିତ୍ତିଭୂମି ଆବଶ୍ୟକତା ପାଇଁ ଅଭିନବ ଅର୍ଥ ଯୋଗାଣ ପ୍ରତି ଏଥିରେ ଗୁରୁତ୍ୱାରୋପ କରାଯିବ । ପରେ ପ୍ରଧାନମନ୍ତ୍ରୀ ବ୍ୟବସାୟୀ ଗୋଷ୍ଠୀ ଏବଂ ଶିଳ୍ପ ଉଦ୍ୟୋଗର ନେତୃମଣ୍ଡଳୀଙ୍କୁ ଭେଟିବେ । ଏଥିରେ ଆର୍ଥିକ ବିକାଶ, ଭିତ୍ତିଭୂମି ବିକାଶ, ନୀତି ଯୋଜନା, ନିବେଶ, ନବୋନ୍ମେଷ ଏବଂ ନିଯୁକ୍ତି ସୃଷ୍ଟି ଭଳି ଗୁରୁତ୍ୱପୂର୍ଣ୍ଣ ପ୍ରସଙ୍ଗରେ ଆଲୋଚନା କରାଯିବ ।
ଜୟନ୍ତୀ ଅବସରରେ ଭାରତରତ୍ନ ନାନାଜୀ ଦେଶମୁଖଙ୍କୁ ଶ୍ରଦ୍ଧାଞ୍ଜଳି ଅର୍ପଣ କଲେ ପ୍ରଧାନମନ୍ତ୍ରୀ

ଜୟନ୍ତୀ ଅବସରରେ ଭାରତରତ୍ନ ନାନାଜୀ ଦେଶମୁଖଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ମହାନ ଦୂରଦ୍ରଷ୍ଟା ଭାରତରତ୍ନ ନାନାଜୀ ଦେଶମୁଖଙ୍କୁ ଜୟନ୍ତୀ ଅବସରରେ ଶ୍ରଦ୍ଧାଞ୍ଜଳି ଜଣାଉଛି । ଗାଁଗୁଡିକର ବିକାଶ ଓ ପରିଶ୍ରମୀ କୃଷକଙ୍କ ସଶକ୍ତୀକରଣରେ ସେ ନିଜକୁ ସମର୍ପିତ କରିଥିଲେ । ୨୦୧୭ରେ ନାନାଜୀଙ୍କ ଜନ୍ମ ଶତବାର୍ଷିକୀ ଅବସରରେ ପ୍ରଦାନ କରିଥିବା ଏକ ଭାଷଣ ନିବେଦନ କରୁଛି । https://t.co/KeW"
400 ନିୟୁତ ଡଲାରର “ଅତିରିକ୍ତ ବିନିମୟ’କୁ ସମାହିତ କରିବା ଲାଗି “ସାର୍କ ରାଷ୍ଟ୍ରଙ୍କ ମଧ୍ୟରେ ମୁଦ୍ରା ପ୍ରତିବଦଳ ବ୍ୟବସ୍ଥା’ରେ ସଂଶୋଧନକୁ କ୍ୟାବିନେଟ ମଞ୍ଜୁରି

ଅନୁରୋଧକାରୀ ସାର୍କ ସଦସ୍ୟ ରାଷ୍ଟ୍ରଗୁଡ଼ିକର ପରିସ୍ଥିତି ଏବଂ ଭାରତର ଘରୋଇ ଆବଶ୍ୟକତା ପ୍ରତି ଉପଯୁକ୍ତ ଭାବେ ଧ୍ୟାନ ଦେବା ପରେ ଦୁଇ ବିଲିୟନ ଡଲାର ସୁବିଧାର ସମଗ୍ର ଆକାର ମଧ୍ୟରେ ପରିଚାଳିତ 400 ନିୟୁତ ଡଲାର ପର୍ଯ୍ୟନ୍ତ ଅର୍ଥରାଶିର “ଅତିରିକ୍ତ ବିନିମୟ’କୁ ସମାହିତ କରିବା, ବିନିମୟର ଅବଧି, ରୋଲଓଭର ଆଦି ଭଳି ଏହାର ପରିଚାଳନାର ପଦ୍ଧତି ସମ୍ପର୍କରେ ନମନୀୟତା ଆଣିବା ନିମନ୍ତେ “ସାର୍କ ସଦସ୍ୟ ଦେଶଗୁଡ଼ିକ ଲାଗି ମୁଦ୍ରା ପ୍ରତିବଦଳ ବ୍ୟବସ୍ଥା ଢାଂଚା’ରେ ସଂଶୋଧନକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ପିଛିଲା ଭାବେ ମଞ୍ଜୁରି ଦେଇଛନ୍ତି । ପ୍ରମୁଖ ବିଶେଷତ୍ୱ : ବୈଶ୍ୱିକ ଅର୍ଥବ୍ୟବସ୍ଥାରେ ଅତ୍ୟଧିକ ବିତ୍ତୀୟ ବିପଦ ଏବଂ ଅସ୍ଥିରତା କାରଣରୁ ସାର୍କ ସଦସ୍ୟ ଦେଶଗୁଡ଼ିକର ଅଳ୍ପଅବଧି ବିନିମୟ ଆବଶ୍ୟକତା ପୂର୍ବ ସହମତିଠାରୁ ଅଧିକ ହୋଇପାରେ । ମଞ୍ଜୁରିପ୍ରାପ୍ତ ସାର୍କ ଢାଂଚା ଅନ୍ତର୍ଗତ “ଅତିରିକ୍ତ ବିନିମୟ’ ସମାହିତ କରିବାର ଢାଂଚାକୁ ଆବଶ୍ୟକ ନମନୀୟତା ମିଳିବ ଏବଂ ଭାରତ ସାର୍କ ବିନିମୟ ଢାଂଚା ଅନ୍ତର୍ଗତ ନିର୍ଦ୍ଧାରିତ ବର୍ତ୍ତମାନର ସୀମାଠାରୁ ଅଧିକ ଅର୍ଥରାଶିର ବିନିମୟ ହାସଲ କରିବା ସମ୍ପର୍କରେ ସାର୍କ ସଦସ୍ୟ ଦେଶଗୁଡ଼ିକଠାରୁ ମିଳିଥିବା ଅନୁରୋଧ ଉପରେ ତୁରନ୍ତ ପ୍ରତ୍ୟୁତ୍ତର ଦେବାରେ ସମର୍ଥ ହୋଇପାରିବ ।
ବାରାଣସୀ ଇଣ୍ଡିଆ କାର୍ପେଟ ଏକ୍ସପୋକୁ ଭିଡିଓ କନଫରେନ୍ସ ଜରିଆରେ ସମ୍ବୋଧିତ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଭିଡିଓ କନଫରେନ୍ସ ଜରିଆରେ ବାରାଣସୀରେ ଆୟୋଜିତ ଇଣ୍ଡିଆ କାର୍ପେଟ ଏକ୍ସପୋକୁ ସମ୍ବୋଧିତ କରିଥିଲେ । ଭାରତ ଏବଂ ବିଦେଶରୁ ଆସିଥିବା ଅତିଥିମାନଙ୍କୁ ସ୍ୱାଗତ କରି ପ୍ରଧାନମନ୍ତ୍ରୀ କହିଥିଲେ ଯେ ପ୍ରଥମ ଥର ପାଇଁ ବାରାଣସୀର ଦୀନଦୟାଲ ହସ୍ତକଳା ସଂକୁଳ ଠାରେ ଇଣ୍ଡିଆ କାର୍ପେଟ ଏକ୍ସପୋ ଆୟୋଜନ କରାଯାଉଛି । କାର୍ପେଟ ଶିଳ୍ପ ପାଇଁ ବାରାଣସୀ, ଭଦୋଇ ଏବଂ ମିର୍ଜାପୁର ଗୁରୁତ୍ୱପୂର୍ଣ୍ଣ କେନ୍ଦ୍ର ବୋଲି ସେ ଉଲ୍ଲେଖ କରିଥିଲେ । ହସ୍ତଶିଳ୍ପ, କ୍ଷୁଦ୍ର ଏବଂ ମଧ୍ୟମ ଉଦ୍ୟୋଗକୁ ପ୍ରୋତ୍ସାହିତ କରିବା ଲାଗି ନିଆଯାଉଥିବା ପଦକ୍ଷେପ ସମ୍ପର୍କରେ ସେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଭାରତରେ ହସ୍ତଶିଳ୍ପର ଦୀର୍ଘ ପରମ୍ପରା ରହିଛି, ଏବଂ ବାରାଣସୀ ଏହି କ୍ଷେତ୍ରରେ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିଛି । ଏହି ପରିପ୍ରେକ୍ଷୀରେ ସେ ସ୍ଥାନୀୟ ଅଂଚଳର ବାସିନ୍ଦା ମହାନ ସନ୍ଥ କବି, କବୀରଙ୍କ ବିଷୟରେ ଉଲ୍ଲେଖ କରିଥିଲେ । ସେ କହିଥିଲେ ଯେ ସ୍ୱାଧୀନତା ସଂଗ୍ରାମ ଏବଂ ଆତ୍ମନିର୍ଭରଶୀଳତା ପାଇଁ ହସ୍ତଶିଳ୍ପ ପ୍ରେରଣାର ଉତ୍ସ ହୋଇ ଆସିଛି । ଏହି ପରିପ୍ରେକ୍ଷୀରେ ପ୍ରଧାନମନ୍ତ୍ରୀ ମହାତ୍ମା ଗାନ୍ଧୀଙ୍କ ସତ୍ୟାଗ୍ରହ, ଏବଂ ଚରଖା ବିଷୟରେ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଭାରତ ଆଜି ଗାଲିଚାର ସର୍ବବୃହତ ଉତ୍ପାଦନକାରୀ ଏବଂ ବିଶ୍ୱ ବଜାରରେ ଏହାର ଅଂଶଧନ ପାଖାପାଖି 35 ପ୍ରତିଶତ ରହିଛି । ଏହି କ୍ଷେତ୍ରରେ ପ୍ରଭାବୀ ରପ୍ତାନୀ ପ୍ରଦର୍ଶନ ବିଷୟରେ ସେ କହିଥିଲେ । ସେ କହିଥିଲେ ମଧ୍ୟମ ବର୍ଗଙ୍କ ଉତ୍ଥାନ ଏବଂ ଗାଲିଚା ଶିଳ୍ପକୁ ଦିଆଯାଉଥିବା ସହଯୋଗ ଏହି କ୍ଷେତ୍ରର ଅଭିବୃଦ୍ଧି ଲାଗି ଦୁଇଟି ବଡ଼ କାରଣ । ସେ ଗାଲିଚା ପ୍ରସ୍ତୁତକାରୀମାନଙ୍କ ଦକ୍ଷତାର ପ୍ରଶଂସା କରିଥିଲେ, ଯାହା “ଭାରତ ନିର୍ମିତ ଗାଲିଚା”କୁ ଏକ ବଡ଼ ବ୍ରାଣ୍ଡରେ ପରିଣତ କରିପାରିଛି । ଗାଲିଚା ରପ୍ତାନୀକାରୀମାନଙ୍କୁ ଦିଆଯାଉଥିବା ଲଜିଷ୍ଟିକ୍ସ ସହଯୋଗ ଏବଂ ମାନ ସୁନିଶ୍ଚିତ କରିବା ଲାଗି ବିଶ୍ୱସ୍ତରୀୟ ପରୀକ୍ଷାଗାର ନିର୍ମାଣ କରାଯିବା ବିଷୟରେ ସେ କହିଥିଲେ । ସେ ମଧ୍ୟ ଅନ୍ୟ ସହାୟକ ପଦକ୍ଷେପ ବିଶେଷ କରି ଆଧୁନିକ ଲୁଗାବୁଣା ଯନ୍ତ୍ର ଏବଂ ଏହି କ୍ଷେତ୍ର ପାଇଁ ଉପଲବ୍ଧ ଋଣ ସୁବିଧା ବିଷୟରେ କହିଥିଲେ । ଗାଲିଚା ନିର୍ମାତାମାନଙ୍କ ଦକ୍ଷତା ଏବଂ କଠିନ ପରିଶ୍ରମକୁ ରାଷ୍ଟ୍ରର ଏକ ଶକ୍ତି ଭାବେ ସୁନିଶ୍ଚିତ କରିବା ଲାଗି କେନ୍ଦ୍ର ସରକାର ସମର୍ପିତ ବୋଲି ପ୍ରଧାନମନ୍ତ୍ରୀ କହିଥିଲେ ।
ପୁରୁଷ ୭୪ କିଲୋଗ୍ରାମ ଫ୍ରିଷ୍ଟାଇଲ କୁସ୍ତିରେ ସ୍ୱର୍ଣ୍ଣପଦକ ବିଜେତା ନବୀନ କୁମାରଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ପୁରୁଷ ୭୪ କିଲୋଗ୍ରାମ ଫ୍ରିଷ୍ଟାଇଲ କୁସ୍ତିରେ ସ୍ୱର୍ଣ୍ଣପଦକ ବିଜେତା ନବୀନ କୁମାରଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଆମ କୁସ୍ତିଯୋଦ୍ଧାମାନେ ଗୌରବାନ୍ୱିତ କରିବା ଜାରି ରଖିଛନ୍ତି । ସ୍ୱର୍ଣ୍ଣପଦକ ବିଜେତା ନବୀନ କୁମାରଙ୍କୁ ଅଭିନନ୍ଦନ । ସେ ନିଆରା ଆତ୍ମବିଶ୍ୱାସ ଓ ଉନ୍ନତ କୌଶଳ ପ୍ରଦର୍ଶନ କରିଛନ୍ତି । ଭବିଷ୍ୟତ ପାଇଁ ତାଙ୍କୁ ଶୁଭେଚ୍ଛା ଜଣାଉଛି ।#Cheer4India”
ପ୍ରଧାନମନ୍ତ୍ରୀ ବାହାରିନର ମହାମହିମ ଯୁବରାଜ ତଥା ପ୍ରଧାନମନ୍ତ୍ରୀ ସଲମାନ ବିନ୍‍ ହମାଦ ଅଲ୍‍ ଖଲିଫାଙ୍କ ସହିତ ଟେଲିଫୋନରେ କଥା ହୋଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବାହାରିନର ଯୁବରାଜ ତଥା ପ୍ରଧାନମନ୍ତ୍ରୀ ସଲମାନ ବିନ ହମାଦ ଅଲ ଖଲିଫାଙ୍କ ସହ ଟେଲିଫୋନରେ କଥା ହୋଇଛନ୍ତି । ଭାରତର ଗଣତନ୍ତ୍ର ଦିବସ ଅବସରରେ ଯୁବରାଜ ସଲମାନ ଶୁଭେଚ୍ଛା ଜଣାଇଛନ୍ତି । ଉଭୟ ନେତା ଭାରତ ଏବଂ ବହାରିନ ମଧ୍ୟରେ ଥିବା ଦ୍ୱିପାକ୍ଷିକ ସମ୍ପର୍କର ସମୀକ୍ଷା କରିଥିଲେ ଏବଂ ସନ୍ତୋଷ ବ୍ୟକ୍ତ କରିଥିଲେ ଯେ ରାଜନୈତିକ, ବାଣିଜ୍ୟ ଏବଂ ପୁଞ୍ଜି ବିନିଯୋଗ, ଶକ୍ତି, ସ୍ୱାସ୍ଥ୍ୟ, ନିରାପତ୍ତା ଏବଂ ଲୋକମାନଙ୍କ ମଧ୍ୟରେ ସମ୍ପର୍କ ସମେତ ବିଭିନ୍ନ କ୍ଷେତ୍ରରେ ସୁସମ୍ପର୍କ ଜାରି ରହିଛି । ୨୦୨୧–୨୨ ମସିହାରେ ଦୁଇ ଦେଶ ମଧ୍ୟରେ କୂଟନୈତିକ ସମ୍ପର୍କ ସ୍ଥାପନ ପାଇଁ ଭାରତ ଏବଂ ବହାରିନ ସୁବର୍ଣ୍ଣ ଜୟନ୍ତୀ ପାଳନ କରୁଛନ୍ତି । କୋଭିଡ ମହାମାରୀ ସମୟରେ ବହାରିନରେ ଭାରତୀୟ ସମ୍ପ୍ରଦାୟର ଆବଶ୍ୟକ ଯତ୍ନ ନେଇଥିବାରୁ ପ୍ରଧାନମନ୍ତ୍ରୀ ବହାରିନ ନେତୃତ୍ୱଙ୍କୁ ଧନ୍ୟବାଦ ଜଣାଇଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାମହିମ ରାଜା ହେମାଦ୍ ବିନ୍ ଇସା ଅଲ ଖଲିଫାଙ୍କୁ ଶୁଭେଚ୍ଛା ଜଣାଇବା ସହ ଶୀଘ୍ର ଭାରତ ଗସ୍ତରେ ଆସିବାକୁ ଯୁବରାଜ ତଥା ପ୍ରଧାନମନ୍ତ୍ରୀ ମହାମହିମ ସଲମାନ ବିନ୍ ହମାଦ ଅଲ ଖଲିଫାଙ୍କୁ ନିମନ୍ତ୍ରଣ କରିଛନ୍ତି ।
ଭାରତ ଓ ପର୍ତ୍ତୁଗାଲ : ଗଭୀର ସମୁଦ୍ରଠାରୁ ସୁଦୂର ମହାକାଶ ପର୍ଯ୍ୟନ୍ତ ସହଯୋଗ ସ୍ଥାପନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଲିସବନ ଗସ୍ତ ଅବସରରେ ଭାରତ-ପର୍ତ୍ତୁଗାଲ ମହାକାଶ ସହଯୋଗ ଏବଂ ଭାଗିଦାରୀତାଭିତ୍ତିକ ଗବେଷଣା ପାଇଁ ଦୁଇଟି ବୁଝାମଣାପତ୍ର ସ୍ୱାକ୍ଷରିତ ହୋଇଛି । ଏହି ରାଜିନାମା ଫଳରେ ପର୍ତ୍ତୁଗାଲ ସହ ଭାରତର ବିଜ୍ଞାନ ଓ ପ୍ରଯୁକ୍ତି ସହଯୋଗ ବୃଦ୍ଧି ପାଇବ । ଆଜୋର୍ସ ଦ୍ୱୀପପୁଞ୍ଜ ଠାରେ ଏକ ନବସୃଜନ କେନ୍ଦ୍ର ସ୍ଥାପନ ଦିଗରେ ମଧ୍ୟ ଏହା ସହାୟକ ହେବ । ଏହା ଆଟଲାଣ୍ଟିକ ଅନ୍ତରାଷ୍ଟ୍ରୀୟ ଗବେଷଣା କେନ୍ଦ୍ର ଭାବେ ନାମିତ ହେବ । ଏହି କେନ୍ଦ୍ର ଆଟଲାଣ୍ଟିକ କ୍ଷେତ୍ର ବହିର୍ଭୁତ ରାଷ୍ଟ୍ରମାନଙ୍କ ମଧ୍ୟରେ ଗବେଷଣା, ନବସୃଜନ ଓ ଜ୍ଞାନ ବୃଦ୍ଧି ଦିଗରେ କାର୍ଯ୍ୟ କରିବା ସହ ଉତ୍ତର-ଦକ୍ଷିଣ ଗୋଲାର୍ଦ୍ଧ ସହଯୋଗକୁ ମଧ୍ୟ ପ୍ରୋତ୍ସାହିତ କରିବ । ଏତଦବ୍ୟତୀତ ଉଭୟ ରାଷ୍ଟ୍ର ମଧ୍ୟରେ ଗବେଷଣା ଓ ଶୈକ୍ଷିକ ସଂଗଠନ କ୍ଷେତ୍ରରେ ଅନ୍ତରାଷ୍ଟ୍ରୀୟ ନେଟୱାର୍କ ସୃଷ୍ଟି କରାଯିବ । ଉଚ୍ଚତର ଗବେଷଣାତ୍ମକ ପରିବେଶ ସୃଷ୍ଟି ଓ ନୂତନ ପାରିବେଶିକ, ଭୂପୃଷ୍ଠ, ମହାକଶ ତଥା ସାମୁଦ୍ରିକ ଗବେଷଣା ପାଇଁ ମଧ୍ୟ ଏହା ପଥ ଉନ୍ମୁକ୍ତ କରିବ । ମହାକାଶ ପ୍ରସଙ୍ଗରେ, ଆଗାମୀ ପିଢ଼ିର ନାନୋ ଏବଂ ମାଇକ୍ରୋ ସାଟେଲାଇଟର ବିକାଶ ଓ ସହଯୋଗ କାର୍ଯ୍ୟକ୍ରମ ସାମିଲ ରହିଛି । ସାମୁଦ୍ରିକ ବିଜ୍ଞାନ କ୍ଷେତ୍ରରେ, ଭାରତ ଆଟଲାଣ୍ଟିକ ମହାସାଗର କ୍ଷେତ୍ରର ପାରିବେଶିକ ଓ ସାମୁଦ୍ରିକ ଗତିବିଧି ଅଧ୍ୟୟନ କରିବା ସହ ଏହା ଭାରତୀୟ ମୌସୁମୀ ଓ ପାଣିପାଗ ଉପରେ କି ପ୍ରକାର ପ୍ରଭାବ ପକାଉଛି ସେ ଦିଗରେ ଅଧିକ ଅଧ୍ୟୟନ କରାଯିବ ।
‘ରୋଶ ହଶନାହ’ ଅବସରରେ ପ୍ରଧାନମନ୍ତ୍ରୀ ବିଶ୍ୱର ତମାମ ଇହୁଦୀ ଲୋକଙ୍କୁ ଶୁଭେଚ୍ଛା ଜଣାଇଲେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ‘ରୋଶ ହଶନାହ’ ଅବସରରେ ଇସ୍ରାଏଲର ପ୍ରଧାନମନ୍ତ୍ରୀ ନାଫତାଲି ବେନେଟ, ଇସ୍ରାଏଲର ମିତ୍ର ଜନତା ଏବଂ ବିଶ୍ୱର ତମାମ ଇହୁଦୀ ଲୋକଙ୍କୁ ହାର୍ଦ୍ଦିକ ଶୁଭକାମନା ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; ‘‘ଆଜି ରୋଶ ହଶନାହ ଅବସରରେ ପ୍ରଧାନମନ୍ତ୍ରୀ ନାଫତାଲି ବେନେଟ, ଇସ୍ରାଏଲର ମିତ୍ର ଜନତା ଏବଂ ରୋଶ ହଶନାହ ପାଳନ କରୁଥିବା ବିଶ୍ୱର ତମାମ ଇହୁଦୀ ଲୋକମାନଙ୍କୁ ହାର୍ଦ୍ଦିକ ଶୁଭକାମନା ।
ଖ୍ୱାଜା ମୋଇନୁଦ୍ଦିନ ଚିସ୍ତି ଦରଘା ପାଇଁ ଚାଦର ପ୍ରଦାନ କରୁଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଆଜମେର ସରିଫଠାରେ ଥିବା ଖ୍ୱାଜା ମୋଇନୁଦ୍ଦିନ ଚିସ୍ତି ଦରଘାରେ ଅର୍ପଣ ପାଇଁ କେନ୍ଦ୍ର ସଂଖ୍ୟାଲଘୁ ବ୍ୟାପାର ମନ୍ତ୍ରୀ ଶ୍ରୀ ମୁଖତାର ଆବାସ ନକଭିଙ୍କୁ “ଚାଦର” ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଖ୍ୱାଜା ମୋଇନୁଦ୍ଦିନ ଚିସ୍ତିଙ୍କ ଜନ୍ମ ଉତ୍ସବ ଅବସରରେ ବିଶ୍ୱବ୍ୟାପୀ ରହିଥିବା ତାଙ୍କ ଅନୁଗାମୀମାନଙ୍କୁ ମଧ୍ୟ ଶୁଭେଚ୍ଛା ଓ ଅଭିନନ୍ଦନ ଜଣାଇଛନ୍ତି ।
ପୁରୁଷ ୯୭ କିଲୋଗ୍ରାମ ଫ୍ରିଷ୍ଟାଇଲ କୁସ୍ତିରେ କାଂସ୍ୟପଦକ ବିଜେତା କୁସ୍ତି ଯୋଦ୍ଧା ଦୀପକ ନେହରାଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ପୁରୁଷ ୯୭ କିଲୋଗ୍ରାମ ଫ୍ରିଷ୍ଟାଇଲ କୁସ୍ତିରେ କାଂସ୍ୟପଦକ ବିଜେତା କୁସ୍ତିଯୋଦ୍ଧା ଦୀପକ ନେହରାଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଆଉ ଜଣେ କୁସ୍ତି ଯୋଦ୍ଧାଙ୍କ ତରଫରୁ ଭାରତ ପାଇଁ ଆଉ ଏକ ପଦକ ! ରାଜ୍ୟଗୋଷ୍ଠୀ କ୍ରୀଡା ୨୦୨୨ ଫ୍ରିଷ୍ଟାଇଲ କୁସ୍ତିରେ ଦୀପକ ନେହରା କାଂସ୍ୟ ପଦକ ଜିତିଥିବାରୁ ଆନନ୍ଦିତ । ଭବିଷ୍ୟତ ପାଇଁ ତାଙ୍କୁ ଶୁଭେଚ୍ଛା ଜଣାଉଛି । #Cheer4India”
ସ୍ୱାସ୍ଥ୍ୟ ଏବଂ ପରିବାର କଲ୍ୟାଣ ବିଭାଗ ଅଧୀନ ସ୍ୱାୟତ୍ତ ଶାସନ ସଂସ୍ଥାଗୁଡ଼ିକୁ ଯୁକ୍ତିସଂଗତ କରିବା ପ୍ରସ୍ତାବ କ୍ୟାବିନେଟରେ ଅନୁମୋଦିତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ସ୍ୱାସ୍ଥ୍ୟ ଏବଂ ପରିବାର କଲ୍ୟାଣ ବିଭାଗ ଅଧୀନ ସ୍ୱାୟତ୍ତ ଶାସନ ସଂସ୍ଥାଗୁଡ଼ିକୁ ଯୁକ୍ତିସଂଗତ କରିବା ପ୍ରସ୍ତାବକୁ ଅନୁମୋଦନ କରାଯାଇଛି । ଏହି ସଂସ୍ଥାଗୁଡ଼ିକରେ ଜାତୀୟ ଆରୋଗ୍ୟ ପାଣ୍ଠି (ଆରଏଏନ) ଏବଂ ଜନସଂଖ୍ୟା ସ୍ଥିରତା ପାଣ୍ଠି (ଜେଏସକେ) ସାମିଲ ରହିଛି । ଏହାର କାର୍ଯ୍ୟପ୍ରଣାଳୀ ସ୍ୱାସ୍ଥ୍ୟ ଏବଂ ପରିବାର କଲ୍ୟାଣ ବିଭାଗ ଅଧୀନରେ ରଖାଯିବାର ମଧ୍ୟ ପ୍ରସ୍ତାବ ରହିଛି । ସ୍ୱାସ୍ଥ୍ୟ ଏବଂ ପରିବାର କଲ୍ୟାଣ ବିଭାଗ ଅଧୀନ ସ୍ୱାୟତ୍ତ ଶାସନ ସଂସ୍ଥାଗୁଡ଼ିକୁ ଯୁକ୍ତିସଂଗତ କରିବାରେ ଆନ୍ତଃମନ୍ତ୍ରଣାଳୟ ପରାମର୍ଶ ଏବଂ ଏହି ସଂସ୍ଥାଗୁଡ଼ିକର ପ୍ରଚଳିତ ଉପନିୟମର ସମୀକ୍ଷା ସାମିଲ ରହିଛି । ଜାତୀୟ ଆରୋଗ୍ୟ ପାଣ୍ଠିର ଗଠନ ଏକ ପଞ୍ଜିକୃତ ସୋସାଇଟି ରୂପରେ କରାଯାଇଥିଲା, ଯଦ୍ଦ୍ୱାରା କେନ୍ଦ୍ର ସରକାରୀ ଡାକ୍ତରଖାନାରେ ଚିକିତ୍ସା କରାଉଥିବା ଗରିବ ରୋଗୀମାନଙ୍କୁ ଆର୍ଥିକ ଚିକିତ୍ସା ସହାୟତା ଦିଆଯାଇପାରିବ । ଅଗ୍ରୀମ ଅର୍ଥରାଶି ଏହି ହସପିଟାଲକୁ ଚିକିତ୍ସା ନିରୀକ୍ଷକମାନଙ୍କୁ ଦିଆଯିବ, ଏମାନେ ପ୍ରତ୍ୟେକ ମାମଲାକୁ ଦେଖି ସହାୟତା ପ୍ରଦାନ କରିବେ । ଯେହେତୁ ସ୍ୱାସ୍ଥ୍ୟ ଏବଂ ପରିବାର କଲ୍ୟାଣ ବିଭାଗର ଡାକ୍ତରଖାନାଗୁଡ଼ିକୁ ଅର୍ଥରାଶି ପ୍ରଦାନ କରୁଛି ସେଥିପାଇଁ ବିଭାଗ ଦ୍ୱାରା ଡାକ୍ତରଖାନାଗୁଡ଼ିକୁ ସିଧାସଳଖ ଅନୁଦାନ ଦିଆଯାଇପାରିବ । ସେହିପରି ଆରଏଏନ କାର୍ଯ୍ୟପ୍ରଣାଳୀକୁ ସ୍ୱାସ୍ଥ୍ୟ ଏବଂ ପରିବାର କଲ୍ୟାଣ ବିଭାଗ ଅଧୀନକୁ ଅଣାଯିବ । ଆରଏଏନ, ସୋସାଇଟିର ପରିଚାଳନା ସମିତି ସୋସାଇଟି ପଞ୍ଜିକରଣ ଅଧିନିୟମ, 1860ର ବ୍ୟବସ୍ଥା ଅନ୍ତର୍ଗତ ସ୍ୱାୟତ୍ତଶାସନ ସଂସ୍ଥାଗୁଡ଼ିକୁ ରଦ୍ଦ କରିବା ଲାଗି ବୈଠକ କରିବେ । ଏହାବ୍ୟତୀତ ସ୍ୱାସ୍ଥ୍ୟମନ୍ତ୍ରୀଙ୍କ କର୍କଟ ରୋଗୀ ପାଣ୍ଠିକୁ ମଧ୍ୟ ବିଭାଗକୁ ସ୍ଥାନାନ୍ତରିତ କରିଦିଆଯିବ । ଏଥିପାଇଁ ଗୋଟିଏ ବର୍ଷର ସମୟ ଦିଆଯାଇଛି । ଜନସଂଖ୍ୟା ସ୍ଥିରତା ପାଣ୍ଠି 2003ରେ 100କୋଟି ଟଙ୍କାର ପାଣ୍ଠି ସହିତ ପ୍ରତିଷ୍ଠା କରାଯାଇଥିଲା । ଏହାର ଉଦ୍ଦେଶ୍ୟ ଜନସଂଖ୍ୟା ସ୍ଥିରୀକରଣ ରଣନୀତି ପ୍ରତି ସଚେତନତା ବୃଦ୍ଧି କରିବା ଥିଲା । ଜିଏସକେ ଲକ୍ଷ୍ୟ ରଖାଯାଇଥିବ ଜନସଂଖ୍ୟାକୁ ଦୃଷ୍ଟିରେ ରଖି ବିଭିନ୍ନ ଗତିବିଧିର ଆୟୋଜନ କରିଥାଏ । ମନ୍ତ୍ରଣାଳୟ ଦ୍ୱାରା ଜିଏସକେର କୌଣସି ଲଗାତାର ଅର୍ଥ ଯୋଗାଣ କରାଯାଏ ନାହିଁ । ଜନସଂଖ୍ୟା ସ୍ଥିରୀକରଣ ରଣନୀତିର ଘରୋଇ ଏବଂ କର୍ପୋରେଟ ଅର୍ଥଯୋଗାଣର ଆବଶ୍ୟକତା ରହିଛି, ଯାହା ଜିଏସକେ ଜରିଆରେ ସମ୍ଭବ । ଯଦିଓ ଜିଏସକେ ଜନସଂଖ୍ୟା ସ୍ଥିରୀକରଣ ରଣନୀତିରେ ଗୁରୁତ୍ୱପୂର୍ଣ୍ଣ ତୁଲାଇବ, କିନ୍ତୁ ଏକ ସ୍ୱାୟତ୍ତ ଶାସନ ସଂସ୍ଥାରୂପରେ ଏହାର ଅସ୍ତିତ୍ୱ ଆବଶ୍ୟକ ପଡ଼ିବ ନାହିଁ । ସେହିପରି ଏକ ସ୍ୱାୟତ୍ତ ଶାସନ ସଂସ୍ଥା ରୂପରେ ଜିଏସକେକୁ ବନ୍ଦ କରି ଦିଆଯାଇପାରିବ କାରଣ ପାଣ୍ଠି ଆକାରରେ ଏହାର କାର୍ଯ୍ୟ ବିଭାଗ ଦ୍ୱାରା କରାଯିବା ସମ୍ଭବ ।
ଦୁର୍ଗାଷ୍ଟମୀ ଅବସରରେ ଦେଶବାସୀଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ଦୁର୍ଗାଷ୍ଟମୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶବାସୀଙ୍କୁ ଶୁଭେଚ୍ଛା ଜଣାଇଛନ୍ତି । ମା ଦୁର୍ଗାଙ୍କ ଆଶୀର୍ବାଦ ସବୁବେଳେ ଆମ ଉପରେ ରହୁ ଓ ତାଙ୍କ ଆଶୀର୍ବାଦ ଆମ ସମାଜରେ ସୁଖ ତଥା ସମୃଦ୍ଧିର ଭାବନାକୁ ଆଗେଇ ନେଉ ବୋଲି ପ୍ରଧାନମନ୍ତ୍ରୀ କହିଛନ୍ତି । ଏକ ଟ୍ୱିଟ ଶୃଙ୍ଖଳରେ ପ୍ରଧାନମନ୍ତ୍ରୀ କହିଛନ୍ତି; “ଆପଣମାନଙ୍କୁ ମହାଷ୍ଟମୀ ଅବସରରେ ଶୁଭେଚ୍ଛା ଜଣାଉଛି । ନବରାତ୍ରୀର ଏହି ପବିତ୍ର ଅବସରରେ ମା ମହାଗୌରୀଙ୍କ ପୂଜା କରାଯାଏ । ତାଙ୍କ ଆଶୀର୍ବାଦରେ ସମସ୍ତଙ୍କ ଜୀବନ ପ୍ରତିଭାତ ହେଉ । ମା ମହାଗୌରୀଙ୍କୁ ଏକ ସ୍ତୁତି ନିବେଦନ କରୁଛି ।”
ପ୍ରଧାନମନ୍ତ୍ରୀଙ୍କ ରାଧା ସ୍ୱାମୀ ସତସଙ୍ଗ ବ୍ୟାସ ପରିଦର୍ଶନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ରାଧା ସ୍ୱାମୀ ସତସଙ୍ଗ ବ୍ୟାସ ପରିଦର୍ଶନ କରିଛନ୍ତି । ସେଠାରେ ସେ ବାବା ଗୁରିନ୍ଦର ସିଂହ ଢିଲୋଁଙ୍କ ସହ ଆଲୋଚନା କରିବା ସହ ବିଭିନ୍ନ କାର୍ଯ୍ୟକ୍ରମ ଦେଖିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ରାଧା ସ୍ୱାମୀ ସତସଙ୍ଗ ବ୍ୟାସ ପରିଦର୍ଶନ ଓ ସେମାନେ କରୁଥିବା ନିଆରା କାର୍ଯ୍ୟ ଦେଖିବାର ସୁଯୋଗ ପାଇ ଆନନ୍ଦିନ । ପ୍ରଶଂସନୀୟ ତଥା ପ୍ରେରଣାଦାୟୀ ସେବା ମନୋଭାବ ସମ୍ପନ୍ନ ବାବା ଗୁରିନ୍ଦର ସିଂହ ଢିଲୋଁଙ୍କ ସହ ଏକ ଭାବପୂର୍ଣ୍ଣ ଆଲୋଚନା ମଧ୍ୟ ହେଲା ।”
ଉତ୍ତର-ପୂର୍ବାଂଚଳ କ୍ଷେତ୍ର ଲାଗି ବିସ୍ତୃତ ଦୂରସଂଚାର ବିକାଶ ଯୋଜନା ଅନ୍ତର୍ଗତ ମେଘାଳୟ ମୋବାଇଲ ସେବା ବ୍ୟବସ୍ଥା ଲାଗି ୟୁଏସଓଏଫ ଯୋଜନାକୁ ମଞ୍ଜୁରି

3911 କୋଟି ଟଙ୍କାର ଆନୁମାନିକ ବ୍ୟୟବରାଦରେ ମେଘାଳୟରେ ଉତ୍ତର ପୂର୍ବାଂଚଳ ଲାଗି ବିସ୍ତୃତ ଦୂରସଂଚାର ବିକାଶ ଯୋଜନା (ସିଟିଡିପି) ଲାଗୁ କରିବା ଏବଂ ଉତ୍ତର-ପୂର୍ବାଂଚଳର ସିଟିଡିପି ପ୍ରକଳ୍ପ ଲାଗି ବର୍ଦ୍ଧିତ 8120.81 କୋଟି ଟଙ୍କାର ଅର୍ଥରାଶିକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ମଞ୍ଜୁରି ଦେଇଛନ୍ତି । ପୂର୍ବରୁ 10.09.2014ରେ କ୍ୟାବିନେଟ 5336.18 କୋଟି ଟଙ୍କା ଅନୁମୋଦନ କରିଥିଲେ । ଏଥିପାଇଁ ଆବଶ୍ୟକ ଅର୍ଥ ସାମଗ୍ରୀକ ସେବା ଉତ୍ତରଦାୟିତ୍ୱ ପାଣ୍ଠି (ୟୁଏଓଏଫ)ଦ୍ୱାର ଦିଆଯିବ । ପ୍ରମୁଖ ବିଶେଷତ୍ୱ : ଯୋଜନା ବିଷୟରେ -ମେଘାଳୟ ରାଜ୍ୟରେ ଚିହ୍ନଟ କରାଯାଇଥିବା ମୋବାଇଲ ସେବା ନଥିବା ଅଂଚଳରେ ଟୁଜି+4ଜି ମୋବାଇଲ କଭରେଜ ବ୍ୟବସ୍ଥା -ମେଘାଳୟରେ ଜାତୀୟ ରାଜପଥରେ ଟୁଜି+4ଜି ମୋବାଇଲ କଭରେଜ ବ୍ୟବସ୍ଥା ଲାଭ ଦୂରସଂଚାର ନେଟୱାର୍କକୁ ସୁଦୃଢ଼ କରିବା ଦ୍ୱାରା ମେଘାଳୟରେ ମୋବାଇଲ ଯୋଗାଯୋଗର ପ୍ରସାର ବଢ଼ିବ । ଫଳସ୍ୱରୂପ ଲୋକମାନଙ୍କ ପାଇଁ ସଂଚାର, ସୂଚନା ଏବଂ ପରିଚାଳନା ପ୍ରଣାଳୀ ଶସ୍ତା ଏବଂ ସମାନ ଢଙ୍ଗରେ ଉପଲବ୍ଧ ହୋଇପାରିବ । ମେଘାଳୟରେ ସାଧାରଣ ମୋବାଇଲ ନେଟୱାର୍କ ନଥିବା କ୍ଷେତ୍ରରେ ନେଟୱାର୍କ ପହଁଚାଇବା ଦ୍ୱାରା ସାଧାରଣ ଜନତାଙ୍କୁ ସାମାଜିକ-ଆର୍ଥିକ ବିକାଶକୁ ପ୍ରୋତ୍ସାହନ ଦେବାରେ ସୂଚନା ପ୍ରଯୁକ୍ତି ସହାୟକ ହୋଇପାରିବ । ଯେଉଁ ଇଲାକାରେ ମୋବାଇଲ ନେଟୱାର୍କ ନାହିଁ ସେଠାରେ ଏହାକୁ ବ୍ରଡବ୍ୟାଣ୍ଡ ଏବଂ ଇଂଟରନେଟ ଜରିଆରେ ପ୍ରୋତ୍ସାହନ ଦିଆଯିବ ।
ଭାରତର ବିକାଶ ଯାତ୍ରାରେ ବାହାନ ସ୍କ୍ରାପିଂ ନୀତି ଆରମ୍ଭ ଏକ ଗୁରୁତ୍ୱପୂର୍ଣ୍ଣ ମାଇଲଖୁଣ୍ଟ: ପ୍ରଧାନମନ୍ତ୍ରୀ

ଭାରତର ବିକାଶ ଯାତ୍ରାରେ ଆଜି ଆରମ୍ଭ ହୋଇଥିବା ବାହାନ ସ୍କ୍ରାପିଂ ନୀତି ଗୁରୁତ୍ୱପୂର୍ଣ୍ଣ ମାଇଲଖୁଣ୍ଟ ବୋଲି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି । ଏକ ଟ୍ୱିଟ ଶୃଙ୍ଖଳରେ ପ୍ରଧାନମନ୍ତ୍ରୀ କହିଛନ୍ତି; “ଆଜି ବାହାନ ସ୍କ୍ରାପିଂ ନୀତିର ଶୁଭାରମ୍ଭ ଭାରତ ବିକାଶ ଯାତ୍ରାରେ ଏକ ଗୁରୁତ୍ୱପୂର୍ଣ୍ଣ ମାଇଲଖୁଣ୍ଟ । ବାହାନ ସ୍କ୍ରାପିଂ ଭିତ୍ତିଭୂମି ସ୍ଥାପନ ପାଇଁ ଗୁଜୁରାଟରେ ଆୟୋଜିତ ନିବେଶକ ସମ୍ମିଳନୀ ସମ୍ଭାବନାର ନୂଆ ଦିଗ ଖୋଲି ଦେଇଛି । ଯୁବପୀଢି ଓ ଷ୍ଟାର୍ଟଅପମାନଙ୍କୁ ଏହି କାର୍ଯ୍ୟକ୍ରମରେ ଯୋଗ ଦେବା ପାଇଁ ଅନୁରୋଧ କରୁଛି । ବାହାନ ସ୍କ୍ରାପିଂ ପରିବେଶ ଅନୁକୂଳ ପଦ୍ଧତିରେ ଅନୁପଯୁକ୍ତ ଓ ପ୍ରଦୂଷଣ ବଢାଉଥିବା ବାହାନଗୁଡିକୁ ପର୍ଯ୍ୟାୟ କ୍ରମେ ହଟାଇବାରେ ସାହାଯ୍ୟ କରିବ । ପରିବେଶ ପ୍ରତି ଉତ୍ତରଦାୟିତ୍ୱ ନିର୍ବାହ କରି ସମସ୍ତ ହିତଧାରକଙ୍କ ପାଇଁ ଏକ ବ୍ୟବହାର୍ଯ୍ୟ #circulareconomy ସୃଷ୍ଟି କରିବା ଆମର ଲକ୍ଷ୍ୟ ।”
ଗୁଜରାଟର ଗାନ୍ଧୀନଗରଠାରେ ପ୍ରଧାନମନ୍ତ୍ରୀଙ୍କ ଦ୍ୱାରା ଗାନ୍ଧୀନଗର-ମୁମ୍ବାଇ ବନ୍ଦେ ଭାରତ ଏକ୍ସପ୍ରେସ ଯାତ୍ରା ଶୁଭାରମ୍ଭ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ୩୦.୯.୨୦୨୨ ଗୁଜରାଟର ଗାନ୍ଧୀନଗରରୁ ପତାକା ଦେଖାଇ ଗାନ୍ଧୀନଗର-ମୁମ୍ବାଇ ବନ୍ଦେ ଭାରତ ଏକ୍ସପ୍ରେସ ଚଳାଚଳ ଶୁଭାରମ୍ଭ କରିଛନ୍ତି । ଏହି ଟ୍ରେନରେ ଶ୍ରୀ ମୋଦୀ କାଳୁପୁର ରେଳଷ୍ଟେସନ ପର୍ଯ୍ୟନ୍ତ ମଧ୍ୟ ଯାତ୍ରା କରିଥିଲେ । ଯେତେବେଳେ ସେ ଗାନ୍ଧୀନଗର ଷ୍ଟେସନରେ ପହଁଞ୍ଚିଥିଲେ, ପ୍ରଧାନମନ୍ତ୍ରୀଙ୍କ ସହ ଗୁଜରାଟ ମୁଖ୍ୟମନ୍ତ୍ରୀ ଶ୍ରୀ ଭୂପେନ୍ଦ୍ର ପଟେଲ, ଗୁଜରାଟ ରାଜ୍ୟପାଳ ଶ୍ରୀ ଆଚାର୍ଯ୍ୟ ଦେବବ୍ରତ, କେନ୍ଦ୍ର ରେଳବାଇ ମନ୍ତ୍ରୀ ଶ୍ରୀ ଅଶ୍ୱିନୀ ବୈଷ୍ଣବ ଓ କେନ୍ଦ୍ର ଗୃହ ଓ ସହରାଞ୍ଚଳ ବ୍ୟାପାର ମନ୍ତ୍ରୀ ଶ୍ରୀ ହରଦୀପ ସିଂ ପୁରୀ ମଧ୍ୟ ଉପସ୍ଥିତ ଥିଲେ । ପ୍ରଧାନମନ୍ତ୍ରୀ ବନ୍ଦେ ଭାରତ ଏକ୍ସପ୍ରେସ ୨.୦ର ଟ୍ରେନ ଡବା ଗୁଡିକୁ ନିରୀକ୍ଷଣ କରିବା ସହ ମିଳୁଥିବା ସୁବିଧା ସମ୍ପର୍କରେ ଅବଗତ ହୋଇଥିଲେ । ଶ୍ରୀ ମୋଦୀ ମଧ୍ୟ ବନ୍ଦେ ଭାରତ ଏକ୍ସପ୍ରେସର ରେଳ ଇଞ୍ଜିନ ନିୟନ୍ତ୍ରଣ କକ୍ଷ ନିରୀକ୍ଷଣ କରିଥିଲେ । ପରେ ପରେ ପ୍ରଧାନମନ୍ତ୍ରୀ ଏହି ନୂତନ ଓ ଉନ୍ନୀତ ବନ୍ଦେ ଭାରତ ଏକ୍ସପ୍ରେସକୁ ପତାକା ଦେଖାଇ ଗାନ୍ଧୀନଗର ଓ ମୁମ୍ବାଇ ମଧ୍ୟରେ ଏହା ଚଳାଚଳ ଶୁଭାରମ୍ଭ କରିବା ସହ ଏଥିରେ କାଳୁପୁର ରେଳ ଷ୍ଟେସନ ପର୍ଯ୍ୟନ୍ତ ଯାତ୍ରା କରିଥିଲେ । ପ୍ରଧାନମନ୍ତ୍ରୀ ମଧ୍ୟ ତାଙ୍କ ସହ ଯାତ୍ରା କରୁଥିବା ରେଳ ବିଭାଗ କର୍ମଚାରୀଙ୍କ ପରିବାର ସଦସ୍ୟ, ମହିଳା ଉଦ୍ୟୋଗପତି, ଗବେଷକ ଓ ଯୁବକ ଯୁବତୀଙ୍କ ସହ ମତବିନିମୟ ମଧ୍ୟ କରିଥିଲେ । ବନ୍ଦେ ଭାରତ ଏକ୍ସପ୍ରେସ ଟ୍ରେନର ସଫଳତା ପାଇଁ କାର୍ଯ୍ୟ କରିଥିବା ଶ୍ରମିକ, ଯନ୍ତ୍ରୀ ଓ ଅନ୍ୟାନ୍ୟ କର୍ମଚାରୀଙ୍କ ସହ ମଧ୍ୟ ଶ୍ରୀ ମୋଦୀ ମତ ବିନିମୟ କରିଥିଲେ । ବନ୍ଦେ ଭାରତ ଏକ୍ସପ୍ରେସ ୨.୦ ଗାନ୍ଧୀନଗର ଓ ମୁମ୍ବାଇ ମଧ୍ୟରେ ଚଳାଚଳ କରିବା ଦ୍ୱାରା ଭାରତର ଦୁଇ ବ୍ୟାବସାୟିକ କେନ୍ଦ୍ର ମଧ୍ୟରେ ସଂଯୋଗ ଆଶାତୀତ ବୃଦ୍ଧି ପାଇବ । ବ୍ୟବସାୟୀମାନେ ଗୁଜରାଟରୁ ମୁମ୍ବାଇ ଓ ମୁମ୍ବାଇରୁ ଗୁଜରାଟ ଯାତ୍ରା କରିବା ସହ ବ୍ୟୟବହୁଳ ବିମାନଯାତ୍ରାରୁ ମଧ୍ୟ ରକ୍ଷା ପାଇବେ । ବନ୍ଦେ ଭାରତ ଏକ୍ସପ୍ରେସ ୨.୦ରେ ଗାନ୍ଧୀନଗରରୁ ମୁମ୍ବାଇ ପହଞ୍ଚିବା ନିମନ୍ତେ ପ୍ରାୟ ଛଅରୁ ସାତ ଘଣ୍ଟା ଲାଗିବ । ବନ୍ଦେ ଭାରତ ଏକ୍ସପ୍ରେସ ୨.୦ ଉଚ୍ଚମାନଯୁକ୍ତ ବିମାନ ଭଳି ଯାତ୍ରା ଅଭିଜ୍ଞତା ଦେବ । ଏଥିରେ ଅତ୍ୟାଧୁନିକ ନିରାପତ୍ତା ବ୍ୟବସ୍ଥା ସାଙ୍ଗକୁ ସ୍ୱଦେଶରେ ବିକଶିତ ସଂଘର୍ଷ ନିରୋଧୀ ପଦ୍ଧତି କବଚ ମଧ୍ୟ ରହିଛି । ବନ୍ଦେ ଭାରତ ୨.୦ ଅଧିକ ଉନ୍ନତ ବ୍ୟବସ୍ଥା ଯେପରିକି ୫୨ ସେକେଣ୍ଡ ମଧ୍ୟରେ ଶୂନରୁ ୧୦୦ କିଲୋମିଟର ଦୂରତ୍ୱ ଅତିକ୍ରମ କରିବା ସହ ଘଣ୍ଟାପ୍ରତି ସର୍ବାଧିକ ୧୮୦ କିଲୋମିଟର ବେଗରେ ଗତି କରିବ । ଉନ୍ନତ ବନ୍ଦେ ଭାରତ ଏକ୍ସପ୍ରେସର ଓଜନ ୩୯୨ ଟନ ହୋଇଥିବା ବେଳେ ଏହାର ପୂର୍ବ ତିଆରି ଟ୍ରେନ ଓଜନ ୪୩୦ ଟନ ଥିଲା । ଆବଶ୍ୟକତା ଅନୁଯାୟୀ ଏଥିରେ ୱାଇଫାଇ ସୁବିଧା ମଧ୍ୟ ମିଳିପାରିବ । ପ୍ରତ୍ୟେକ ଡବାରେ ୩୨ ଇଞ୍ଚର ପରଦା ଜରିଆରେ ତଥ୍ୟ ଓ ମନୋରଞ୍ଜନ ପରିବେଷଣ କରାଯିବ । ପୂର୍ବ ଟ୍ରେନରେ ୨୧” ପରଦା ରହିଥିଲା । ବନ୍ଦେ ଭାରତ ଏକ୍ସପ୍ରେସ ମଧ୍ୟ ପରିବେଶ ଅନୁକୂଳ ଓ ଶତକଡା ୧୫ ଭାଗ ଅଧିକ ଶକ୍ତି ସାମର୍ଥ୍ୟପୂର୍ଣ୍ଣ । ଧୂଳି ବିହୀନ ସ୍ୱଚ୍ଛ ବାୟୁ ପ୍ରବାହ ଦୃଷ୍ଟିରୁ ଏହା ଯାତ୍ରାକୁ ବେଶ ଆରାମଦାୟକ କରିପାରିବ । ଆଗରୁ ଆରାମରେ ଆଉଜି ବସିବା ଚୌକୀ କେବଳ ଏକଜ୍ୟୁଟିଭ ଶ୍ରେଣୀ ଯାତ୍ରୀଙ୍କୁ ମିଳୁଥିବା ବେଳେ ଏବେ ତାହା ସମସ୍ତ ଶ୍ରେଣୀର ଯାତ୍ରୀପାଇଁ ଉପଲବ୍ଧ ହେବ । ଏକଜ୍ୟୁଟିଭ ଡବାରେ ୧୮୦ ଡିଗ୍ରୀ ବୁଲିପାରିବା ଭଳି ବସିବା ବ୍ୟବସ୍ଥା ରହିଛି । ନବନିର୍ମିତ ବନ୍ଦେ ଭାରତ ଏକ୍ସପ୍ରେସରେ ଫଟୋ କାଟାଲିଟିକ ଅଲଟ୍ରାଭାଓଲେଟ ବାୟୁ ବିଶୋଧିକରଣ ପଦ୍ଧତି ଛାତ ଉପରେ ଖଞ୍ଜା ଯାଇଛି । କେନ୍ଦ୍ରୀୟ ବୈଜ୍ଞାନିକ ଯନ୍ତ୍ରପାତି ସଂଗଠନ (ସିଏସଆଇଓ) ଚଣ୍ଡିଗଡର ସୁପାରିଶ ଅନୁସାରେ ଏହା ଖଞ୍ଜା ଯାଇଥିବାରୁ ଏହା ଜୀବାଣୁ, ବୀଜାଣୁ, ଭୂତାଣୁ ଇତ୍ୟାଦି ବାୟୁଠାରୁ ମୁକ୍ତ ରଖି କେବଳ ତାଜା ବାୟୁ ପ୍ରବାହରେ ସହାୟକ ହେବ ।
ତାଜିକିସ୍ତାନର ଦୁଶାନବେରେ ଏସସିଓ ପରିଷଦର ରାଷ୍ଟ୍ର ମୁଖ୍ୟମାନଙ୍କର ୨୧ ତମ ବୈଠକ

ଏସସିଓ ପରିଷଦର ରାଷ୍ଟ୍ର ମୁଖ୍ୟମାନଙ୍କର ୨୧ତମ ବୈଠକ ୧୭ ସେପ୍ଟେମ୍ବର ୨୦୨୧ ରେ ଦୁଶାନବେରେ ହାଇବ୍ରିଡ୍ ଫର୍ମାଟରେ ଅନୁଷ୍ଠିତ ହେବ । ଏହି ବୈଠକରେ ତାଜିକିସ୍ତାନର ରାଷ୍ଟ୍ରପତି ମହାମହିମ ଇମୋମାଲି ରହମାନ ଅଧ୍ୟକ୍ଷତା କରିବେ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତୀୟ ପ୍ରତିନିଧି ଦଳର ନେତୃତ୍ୱ ନେବେ ଏବଂ ଭିଡିଓ–ଲିଙ୍କ୍ ମାଧ୍ୟମରେ ପୂର୍ଣ୍ଣ ଅଧିବେଶନକୁ ସମ୍ବୋଧିତ କରିବେ । ଦୁଶାନବେରେ ଭାରତର ବୈଦେଶିକ ବ୍ୟାପାର ମନ୍ତ୍ରୀ ଡକ୍ଟର ଏସ୍‍. ଜୟଶଙ୍କର ପ୍ରତିନିଧିତ୍ୱ କରିବେ । ଏସସିଓ ସମ୍ମିଳନୀରେ ଏସସିଓ ସଦସ୍ୟ ରାଷ୍ଟ୍ର, ପର୍ଯ୍ୟବେକ୍ଷକ ରାଷ୍ଟ୍ର, ଏସସିଓର ସେକ୍ରେଟେରୀ ଜେନେରାଲ୍‌, ଏସସିଓ ଆଞ୍ଚଳିକ ଆତଙ୍କବାଦ ବିରୋଧୀ ସଂରଚନା (ଆରଏଟିଏସ୍‍) ର କାର୍ଯ୍ୟର୍ନିବାହୀ ନିର୍ଦ୍ଦେଶକ, ତୁର୍କମେନିସ୍ତାନର ରାଷ୍ଟ୍ରପତି ତଥା ଅନ୍ୟାନ୍ୟ ନିମନ୍ତ୍ରିତ ଅତିଥିମାନେ ଯୋଗଦେବେ । ହାଇବ୍ରିଡ୍ ଫର୍ମାଟରେ ଆୟୋଜିତ ହୋଇଥିବା ଏହା ହେଉଛି ପ୍ରଥମ ଏସ୍‍ସିଓ ସମ୍ମିଳନୀ ଏବଂ ଚତୁର୍ଥ ସମ୍ମିଳନୀ ଯାହା ଭାରତ ଏସସିଓର ଜଣେ ପୂର୍ଣ୍ଣ ସଦସ୍ୟ ଭାବରେ ଅଂଶଗ୍ରହଣ କରିବ । ଏହି ସମ୍ମିଳନୀ ଏହାର ୨୦ ତମ ବାର୍ଷିକୀ ପାଳନ କରୁଥିବାରୁ ଏହାର ଗୁରୁତ୍ୱ ରହିଛି । ଏହି ସମ୍ମିଳନୀରେ ନେତାମାନେ ଗତ ଦୁଇ ଦଶନ୍ଧି ମଧ୍ୟରେ ସଂଗଠନର କାର୍ଯ୍ୟକଳାପ ସମୀକ୍ଷା କରିବେ ଏବଂ ରାଜ୍ୟ ତଥା ଭବିଷ୍ୟତ ସହଯୋଗର ବିଷୟରେ ଆଲୋଚନା କରିବେ ବୋଲି ଆଶା କରାଯାଉଛି । ଆଞ୍ଚଳିକ ଏବଂ ଆନ୍ତର୍ଜାତିକ ଗୁରୁତ୍ୱପୂର୍ଣ୍ଣ ପ୍ରସଙ୍ଗଗୁଡ଼ିକ ଉପରେ ମଧ୍ୟ ଆଲୋଚନା ହେବାର ସମ୍ଭାବନା ରହିଛି ।